王之道
华亭风月堂避暑
大哉天休何穹窿，惟王配天居域中。
东西南北乃四裔，盛德可使车书同。
吾皇中兴继商武，小雅不复歌车攻。
年来幽障灭烽燧，梯航航里来夷戎。
华亭涉海古岩邑，商民填委百货通。
雕题交趾在何许，但见巨舰浮苍龙。
国家怀远固有道，缓征薄税垂无穷。
名官市舶司置长，往往所任多名公。
洪侯才望在人右，暂此出使良忡忡。
使台雄胜压湖水，飞桥百尺如垂虹。
作堂枕水傍风月，想见浩气盘高空。
我来五月过淫雨，炎云烈日方烛烛。
登临不独眼界豁，一洗烦暑清心胸。
偕行相遇二三子，吴赵与我并王钟。
高谈亹亹到莫逆，围碁把酒还从容。
轻风拂拂动襟袖，明月炯炯窥帘栊。
湖光十顷碧上下，身世怳在玻瓈宫。
何人倚槛正横笛，数声裂石开云峰。
忽然琵琶又继作，罄此百榼谁能供。
夜阑归去不成寝，卧听湖外鸣丰隆。